Na osnovu čl. 70 i 122dž) Zakona o visokom obrazovanju („Sl.list CG“, br. 44/14, 47/15, 40/16, 42/17 i 71/17), člana 24 Statuta Univerziteta Crne Gore, a u vezi sa Zakonom o administrativnim taksama („Sl.list RCG“, br. 55/03, 46/04, 81/05, 2/06 i „Sl.list CG“, br. 22/08, 77/08, 3/09, 40/10, 20/11, 26/11, 56/13, 45/14, 53/16 i 37/17), Upravni odbor Univerziteta Crne Gore, na sjednici od 3-4.jula 2018. godine, donio je

ODLUKU

O NAKNADI ZA STUDIRANJE NA UNIVERZITETU CRNE GORE, DRUGIM NAKNADAMA U VEZI SA STATUSOM STUDENTA I ADMINISTRATIVNIM I DRUGIM TROŠKOVIMA

I OPŠTE ODREDBE

Član 1

Ovom odlukom utvrđuju se visina naknade za studiranje koju plaćaju studenti I ciklusa koji ne ostvare 45 ECTS kredita; visina školarine koju plaćaju studenti upisani na osnovnim, specijalističkim, magistarskim i doktorskim studijama prije stupanja na snagu Zakona o izmjenama i dopunama Zakona o visokom obrazovanju („Sl.list CG“, br. 42/17 i 71/17), kao i studenti koji su upisani na Univerzitet Crne Gore po programima donijetim na osnovu Zakona o Univerzitetu („Sl.list RCG“, br. 37/92 i 6/94); druge naknade koje studenti plaćaju u ostvarivanju prava iz statusa studenta, administrativne takse, kao i administrativni i drugi troškovi za spise i radnje koji se izdaju/preduzimaju od organa Univerziteta Crne Gore, odnosno organizacionih jedinica Univerziteta Crne Gore (u daljem tekstu: Univerzitet).

II NAKNADA ZA STUDIRANJE

Član 2

Studenti I ciklusa studija (osnovne studije upisane st. 2017/18) koji prilikom upisa u narednu godinu studija ne ostvare 45 ECTS kredita plaćaju naknadu za studiranje.

Visina naknada iz stava 1 ovog člana utvrđuje se u iznosu:

 - za studijske programe iz oblasti umjetnosti i arhitekture ..............500 €/semestar,

###  sa vrijednošću jednog ECTS kredita od 16,66 eura

 - za studijske programe iz oblasti prirodnih/tehničkih/društvenih/humanističkih nauka

 ..............250 €/semestar,

###  sa vrijednošću jednog ECTS kredita od 8,33 eura

III ŠKOLARINA

Član 3

Studenti upisani na osnovnim, specijalističkim, magistarskim i doktorskim studijama prije stupanja na snagu Zakona o izmjenama i dopunama Zakona o visokom obrazovanju („Sl.list CG“, br. 42/17 i 71/17), koji imaju pravo da završe studije prema studijskom programu koji je važio u vrijeme upisa, po zakonu po kojem su upisani, a najkasnije u roku od tri godine u odnosu na propisani period trajanja studija, plaćaju školarinu u visini školarine koja je važila u vrijeme upisa na studije.

Član 4

Studenti koji su upisani na Univerzitet po programima donijetim na osnovu Zakona o Univerzitetu („Sl.list RCG“, br. 37/92 i 6/94), koji imaju pravo da završe studije po programu koji je važio u vrijeme upisa na prvu godinu studija, do kraja studijske 2018/2019. godine, plaćaju školarinu prema broju nepoloženih ispita, a vrijednost jednog ispita je 50,00 eura.

IV DRUGE NAKNADE U VEZI SA STATUSOM STUDENTA

Član 5

Za ponovno polaganje ispita u septembarskom ispitnom roku studijske 2017/18. godine visina naknade iznosi 5,00 eura, za svaki ispit posebno.

Član 6

Za organizovanje dopunske-dodatne nastave, uključujući i oblike provjere znanja, u periodu van redovne nastave po Akademskom kalendaru i u okviru ispitnih rokova, studenti plaćaju naknadu u iznosu od 50,00 eura.

Član 7

Za ispis studenta sa Univerziteta plaća se iznos od 25,00 eura.

V ADMINISTRATIVNI I DRUGI TROŠKOVI

Član 8

Za izdavanje diplome osnovnih studija visina naknade iznosi 15,00 eura.

Za izdavanje diplome postdiplomskih studija visina naknade iznosi 20,00 eura.

Za izdavanje diplome doktorskih studija visina naknade iznosi 25,00 eura.

Za izdavanje dopune diplome *(Supplement)* visina naknade iznosi 15,00 eura.

Za duplikat, odnosno novu diplomu/dopunu diplome visina naknade iznosi 10,00 eura.

Član 9

Za izdavanje potvrde o studiranju, uvjerenja o položenim ispitima, uvjerenja o završenim studijama, kao i za druge spise i radnje u vezi sa školovanjem studenata, ne plaća se naknada/taksa.

VI ADMINISTRATIVNE TAKSE

Član 10

Saglasno tarifnom broju 9 Taksene tarife iz Zakona o administrativnim taksama ((„Sl.list RCG“,br. 55/03, 46/04, 81/05, 2/06 i „Sl.list CG“, br. 22/08, 77/08, 3/09, 40/10, 20/11, 26/11, 56/13, 45/14, 53/16 i 37/17), plaća se taksa:

- za izjednačavanje inostrane kvalifikacije nivoa obrazovanja sa kvalifikacijom nivoa obrazovanja u Crnoj Gori u iznosu od 50,00 eura;

- za priznavanje inostrane obrazovne isprave o započetom ili dijelu srednjeg opšteg ili stručnog obrazovanja u iznosu od 30,00 eura;

- za priznavanje inostrane obrazovne isprave o stečenom srednjem opštem ili stručnom obrazovanju u iznosu od 50,00 eura;

- za priznavanje inostrane obrazovne isprave o završenom visokom obrazovanju, odnosno postdiplomskim studijama u iznosu od 150,00 eura.

Taksa iz stava 1 ovog člana predstavlja prihod budžeta Crne Gore.

VII NASTANAK OBAVEZE

Član 11

Naknada za studiranje, odnosno školarina plaća se prilikom upisa u studijsku godinu.

Izuzetno od stava 1 ovog člana, studentima se može omogućiti plaćanje naknade za studiranje u ratama.

Obaveza plaćanja drugih naknada/takse, po ovoj odluci, nastaje u trenutku podnošenja zahtjeva za izdavanje javne isprave, odnosno podnošenja zahtjeva za izvršenje upravnih radnji.

VIII OSLOBAĐANJE PLAĆANJA NAKNADE ZA STUDIRANJE, ODNOSNO ŠKOLARINE

Član 12

Studenti sa invaliditetom oslobađaju se plaćanja naknade za studiranje, odnosno školarine.

IX PRELAZNE I ZAVRŠNE ODREDBE

Član 13

Danom stupanja na snagu ove odluke prestaje da važi Odluka o visini naknade za administrativne i druge troškove (Bilten UCG br. 182/04, 219/07, 261/10, 270/11, 307/13, 323/14, 349/15, 375/16 i 406/17).

Član 14

Ova odluka stupa na snagu osmog dana od dana objavljivanja u Biltenu Univerziteta Crne Gore, a nakon dobijanja saglasnosti Ministarstva prosvjete.

Broj: 02-179/1

Podgorica, 4.7.2018. godine

UPRAVNI ODBOR UNIVERZITETA CRNE GORE

Predsjednik,

 Prof. dr Duško Bjelica, s.r.